b"\n_START_ARTICLE_\nAngus Deaton\n_START_SECTION_\nBiografia\n_START_PARAGRAPH_\nEs doctor\xc3\xa0 a la Universitat de Cambridge el 1974. De 1976 a 1983 fou professor d'econometria a la Universitat de Bristol. Des de 1983 \xc3\xa9s professor a la Universitat de Princeton.\n_START_SECTION_\nContribuci\xc3\xb3 a la recerca econ\xc3\xb2mica\n_START_PARAGRAPH_\nLa recerca d'Angus Deaton s'ha centrat en el mesurament, la teoria i l'an\xc3\xa0lisi emp\xc3\xadrica del consum:_NEWLINE_Una de les seves contribucions m\xc3\xa9s importants fa refer\xc3\xa8ncia a l'estudi del consum des de la vessant microecon\xc3\xb2mica. Als anys 80 desenvolup\xc3\xa0, juntament amb John Muellbauer, un sistema per estimar la demanda de b\xc3\xa9ns, el Almost Ideal Demand System. Aquest sistema permet estudiar com es distribueix el consum entre diferents productes i com dep\xc3\xa8n la demanda de cada un d'ells del preu de tots els altres b\xc3\xa9ns i de la renda dels individus. Les estimacions que se n'obtenen han perm\xc3\xa8s analitzar l'efecte dels impostos sobre els productes en el benestar de la poblaci\xc3\xb3._NEWLINE_Als anys 90, Deaton mostr\xc3\xa0 que l'an\xc3\xa0lisi del consum a nivell macroecon\xc3\xb2mic no era consistent amb l'evid\xc3\xa8ncia emp\xc3\xadrica. La teoria macroecon\xc3\xb2mica del consum en aquells anys es basava en la relaci\xc3\xb3 entre la renda agregada i el consum agregat. Deaton mostr\xc3\xa0 que, com que la renda dels individus evoluciona de forma diferent, \xc3\xa9s necessari estudiar les decisions individuals de consum per posteriorment agregar el consum de tota la poblaci\xc3\xb3._NEWLINE_Finalment, en els \xc3\xbaltims anys, la seva recerca s'ha centrat en el mesurament del consum i la pobresa en els pa\xc3\xafsos en desenvolupament. Deaton ha defensat la import\xc3\xa0ncia de construir bases de dades sobre el consum de les fam\xc3\xadlies, ja que les dades sobre consum en els pa\xc3\xafsos en desenvolupament s\xc3\xb3n m\xc3\xa9s fiables i \xc3\xbatils que les dades sobre renda. En aquest aspecte, ha treballat en l'\xc3\xbas d'aquest tipus de dades per mesurar la pobresa i les seves causes.\n_START_SECTION_\nPremis i reconeixements\n_START_PARAGRAPH_\nFou elegit Fellow of the British Academy, Fellow de l'Acad\xc3\xa8mia Americana de les Arts i les Ci\xc3\xa8ncies, i 'Fellow of the Econometric Society. El 1978 li fou atorgada la Frisch Medal. Fou President de l'American Economic Association el 2009. El 2012 se li atorg\xc3\xa0 el Premi BBVA Fronteres del Coneixement. Fou elegit membre de l'Acad\xc3\xa8mia Nacional de Ci\xc3\xa8ncies dels Estats Units el 2015. Fou guardonat amb el Premi Nobel d'Economia el 2015."